CELEX: 62019TN0657
Language: bg
Date: 2019-09-28 00:00:00
Title: Дело T-657/19: Жалба, подадена на 28 септември 2019 г. — Feralpi/Комисия

25.11.2019   
            
            
               BG
            
            
               Официален вестник на Европейския съюз
            
            
               C 399/89
            
         
      Жалба, подадена на 28 септември 2019 г. — Feralpi/Комисия
      (Дело T-657/19)
      (2019/C 399/108)
      Език на производството: италиански
      
         Страни
      
      
         Жалбоподател: Feralpi Holding SpA (Бреша, Италия) (представители: G. Roberti и I. Perego, avvocati)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да отмени изцяло или частично решението на Комисията в частта, която се отнася до жалбоподателя,
               
            
                  —
               
               
                  и/или да отмени или поне да намали глобата, наложена на жалбоподателя с решението на Комисията,
               
            
                  —
               
               
                  евентуално да обяви за незаконосъобразен и неприложим член 25, параграфи 3—6 от Регламент (ЕО) № 1/2003,
               
            
                  —
               
               
                  да осъди Комисията за заплати съдебните разноски.
               
            
         Основания и основни доводи
      
      Настоящата жалба е насочена срещу Решение C(2019) 4969 окончателен на Комисията от 4 юли 2019 година относно нарушение на член 65 от Договора за ЕОВС (AT.37956 – Арматурна стомана), връчено на 18 юли 2019 г.
      Жалбоподателят изтъква седем основания в подкрепа на жалбата.
      
                  1.
               
               
                  Първо основание: Комисията е нарушила член 50 от Хартата на основните права на Европейския съюз.
               
            
                  2.
               
               
                  Второ основание: Комисията е нарушила членове 41, 47 и 51 от Хартата и член 6 от ЕКПЧ и задължението за мотивиране, тъй като не е отчела прекомерната продължителност на производството преди да приеме отново, за трети път, същото решение за налагане на санкция.
               
            
                  3.
               
               
                  Трето основание: Комисията е нарушила членове 41, 47 и 51 от Хартата и член 6 от ЕКПЧ и задължението за мотивиране, тъй като ако беше отчела продължителността на производството и неговите особености, нямаше да приеме отново, за трети път, същото решение за налагане на санкция.
               
            
                  4.
               
               
                  Четвърто основание: Комисията е нарушила членове 41 и 47 от Хартата и член 6 от ЕКПЧ, както и принципа на пропорционалност и задължението за мотивиране, тъй като при упражняване на дискреционното си правомощие да приеме отново решение Комисията не е претеглила правилно интересите.
               
            
                  5.
               
               
                  Пето основание: Комисията е нарушила член 41 от Хартата, принципа на правото на защита, както и член 14 и член 27, параграф 1 от Регламент (ЕО) № 1/2003 на Съвета от 16 декември 2002 година относно изпълнението на правилата за конкуренция, предвидени в членове 81 и 82 от Договора, и членове 11, 12 и 14 от Регламент (ЕО) № 773/2004 на Комисията от 7 април 2004 година относно водените от Комисията производства съгласно членове 81 и 82 от Договора за ЕО, тъй като организираното в производството устно изслушване не е можело да санира порока, установен от Съда в решение от 21 септември 2017 г., Feralpi/Комисия (C-85/15 P, EU:C:2017:709).
               
            
                  6.
               
               
                  Шесто основание: Комисията е нарушила член 65 ЕОВС и принципа на презумпцията за невиновност, тъй като не се е съобразила с принципите в областта на тежестта на доказване, за да установи участието на жалбоподателя в картела в периода 1989—1995 г.
               
            
                  7.
               
               
                  Седмо основание: Комисията е нарушила член 65 ЕОВС, тъй като приема, че е налице съставен, единен и продължен картел, който е продължил, що се отнася до жалбоподателя, от 1989 г. до 2000 г.